Iktatószám: HIV/1266-18/2020.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**részére**

**Tárgy:** Hévíz 1. számú körzet fogászati ellátásra vonatkozó megállapodás felmondása

**Az előterjesztő:** Papp Gábor polgármester

**Készítette:**  Fábiánné Hoffman Márta osztályvezető

Varga András Intézményvezető

**Megtárgyalta:** ---

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzata, Felsőpáhok Község Önkormányzata, Nemesbük Község Önkormányzata, Zalaköveskút Község Önkormányzata – *megjegyzés: 2020. január 01. napján a 2. számú vegyes fogorvosi körzetbe átkerült település* - , Vindornyalak Önkormányzata (továbbiakban: Önkormányzatok) 2002. február 4. napján határozatlan időre megbízási szerződést kötött az önkormányzati egészségügyi alapellátás fogorvosi szolgálatának vállalkozási rendszerbe történő átadásáról és átvételéről Dr. Hubayné Dr. Hubay Ildikó Mária egyéni vállalkozó fogszakorvossal.

Dr. Hubayné dr. Hubay Ildikó a fenti időponttól látta el városunkban az 1. számú vegyes fogorvosi körzet fogászati feladatait. A szerződés határozatlan időre, de minimum 5 évre került megkötésre. A feladat-ellátási szerződés felek között 4 alkalommal módosult.

Dr. Hubayné Dr. Hubay Ildikó Mária tartós betegsége miatt helyettesítését 2019. február 26. napjától - a fogorvosi alapellátás szolgáltatásaira - dr. Jobbágy Mariann látta el 2019. március 31. napjáig.

A körzet zavartalan működésének elindítása nem volt zökkenőmentes, a korábban a két hévízi körzet közti egymást helyettesítő megállapodást a felek felbontották.

Dr. Hubayné Dr. Hubay Ildikó Mária a feladat-ellátásban történő személyes akadályoztatása (betegsége) miatt a Zala Megyei Kormányhivatal Zalaszentgróti Járási Hivatal Hatósági, Gyámügyi, Igazságügyi és Kormányablak Osztály által ZA-06C/GYH/252-2/2019. számú határozatában foglaltak szerint 2019. április 11-től gondnokság alatt áll, – eseti gondnoka Dr. Hubay Sándor (házastárs) -, feladatellátás személyes ellátásra kötelezett részéről nem történt.

Dr. Hubayné Dr. Hubay Ildikó Mária 2019. április 1-től munkaszerződés keretében biztosította Dr. Hetényi Marinetta Orsolya fogszakorvos által az alapellátást, felére csökkentett rendelési idővel, heti 15 órában 2019. szeptember 30-ig.

Hévíz Város Önkormányzat Képviselő-testülete a 201/2019. (IX. 20.) határozata értelmében 2019. november 30-ig engedélyezte a csökkentett 15 óraszámú rendelést, majd 2019. december 1-től a teljes, 30 órás rendelés időt állította vissza. Az érintett további települések ezzel megegyező döntést hoztak.

A működési engedélyt kiadó Zala Megyei Kormányhivatal Keszthely Járási Hivatala Népegészségügyi Osztálya (a továbbiakban: Népegészségügyi Osztály) a ZA-01/NEO/0261-7/2020. számú határozatával Dr. Hubayné Dr. Hubay Ildikó Mária fogszakorvos **működési engedélyét módosította** és Hévíz Város 1. számú fogászati körzetében a fogászati alapellátást tartós helyettesítéssel **2020. szeptember 30. napjáig engedélyezte.**

Az eseti gondnok Dr. Hubay Sándor 2020. május 13. napján kelt levelében kérte a működést engedélyező hatóságot, hogy felesége alkalmassági vizsgálatától tekintsen el, továbbá kérte Hévíz Város Polgármesterét, hogy a fogászati alapellátás zavartalan folytatása érdekében legkésőbb 2020. december 31. napjáig engedélyezze a feladatellátást és alkalmazottaik munkáját.

2020. május 22. napján a Népegészségügyi Osztály arról tájékoztatta hatóságunkat, hogy a foglalkozás-egészségügyi szakellátó Dr. Lukács János 2020. május 19-én megküldte Dr. Hubayné Dr. Hubay Ildikó Mária munkaköri/szakmai alkalmassági vizsgálatáról a véleményt. A szakorvos véleménye alapján a doktornő **nem alkalmas** minősítést kapott a vizsgálat során.

Az alkalmassági vizsgálatot az egészségügyi tevékenység végzéséhez szükséges egészségi alkalmasság vizsgálatáról és minősítéséről 40/2004. (IV. 26.) ESzCsM rendelet 7. §-a alapján évente kötelező elvégezni.

Az önálló orvosi tevékenységről szóló 2000. évi II. törvény (a továbbiakban: Praxistv.) 2/B. § az alábbiakat írja elő:

*A települési önkormányzat a feladat-ellátási szerződést - indoklással - felmondja, ha*

*a) a háziorvos a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,*

*b)* ***a háziorvos önálló egészségügyi tevékenység végzésére való jogosultságát bármely okból elveszti.***

***(4) A feladat-ellátási szerződésben hat hónapnál rövidebb felmondási idő nem határozható meg.***

APraxistv. alapján, a háziorvos (ideértendő fogorvos is) önálló orvosi tevékenységet - akadályoztatásának jogszabályban meghatározott eseteit kivéve - csak személyesen folytathat az önkormányzat által meghatározott háziorvosi körzetben, a praxisjogot engedélyező határozat véglegessé válásától.

Az egészségügyi tevékenység végzésének egy kérdéseiről szóló 2003. évi LXXXIV. törvény 20. § (1) Egészségügyi tevékenység végzésére csak az az egészségügyi dolgozó jogosult, aki egészségi, mentális és fizikai (a továbbiakban együtt: egészségi) állapotára tekintettel az adott tevékenység végzésére képes és alkalmas (a továbbiakban: munkaköri alkalmasság).

Tekintettel arra, hogy Hévíz Város Önkormányzata és a feladat-ellátásban érintett települések önkormányzatai a fogászati alapellátást egy folyamatos és állandóságot biztosító betegellátást tükröző stabil praxissal, a fogszakorvos a praxis törvényben előírt személyes folytatásával kívánják elláttatni, javaslom a **feladat-ellátási szerződés 2020. december 31. napjával történő felmondását.**

A feladat-ellátási szerződés 6 hónapos felmondására Dr. Hubayné Dr. Hubay Ildikó Mária megromlott egészségi állapota és a személyes munkavégzés hiánya és tevékenysége ellátására egészségi ok miatt alkalmatlan minősítése miatt került sor a felmondásra.

Dr. Hubayné Dr. Hubay Ildikó Máriának a 2000. évi II. törvény az önálló orvosi tevékenységről szóló törvény alapján praxisjoga elidegenítésére a feladat-ellátási szerződés megszűnését követő 6 hónap alatt van lehetősége.

***„2/A. §*** *(1) A praxisjog elidegenítésére vonatkozó szándékát – a praxisjogot megszerezni kívánó orvost is megjelölve – az azt elidegeníteni kívánó személy bejelenti az adott praxisjoggal érintett települési önkormányzatnak.*

*(2) Amennyiben az (1) bekezdés szerinti önkormányzat*

*a) a praxisjogot megszerezni kívánó orvossal – a praxisjog megszerzése esetén – az adott körzetben a 2/B. § szerinti feladat-ellátási szerződést kíván kötni, erről a felek előszerződést kötnek,*

*b) nem kíván a praxisjogot megszerezni kívánó orvossal az adott körzetben a 2/B. § szerinti feladat-ellátási szerződést kötni, erről nyilatkoznia kell.”*

A megszűnés időpontjától kezdve 6 hónapon át jogosult Dr. Hubayné Dr. Hubay Ildikó Mária, illetve eseti gondnoka a praxisjog elidegenítésre (2021. január 1-jétől 2021. június 30. napjáig).

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet (a továbbiakban Korm. rendelet) 9. § (1) bekezdés *b)* pontja alapján a vonatkozó jogszabályi rendelkezések szerint kell a helyettesítésről gondoskodni, ha a háziorvosi körzet tartósan betöltetlen.

A Korm. rendelet 2. § értelmében *b) tartósan betöltetlen háziorvosi körzet:* az a területi ellátási kötelezettséggel működő háziorvosi körzet,

*ba)* amelyben az ellátási kötelezettségnek hat hónapot meghaladóan csak helyettesítéssel tudnak eleget tenni, kivéve, ha ennek az az oka, hogy a körzetet ellátó háziorvos munkavégzésében akadályoztatva van, vagy

*bb)* amelyben - a helyettesítés kivételével - az önkormányzat az ellátás nyújtásáról legalább hat hónapig nem tud gondoskodni önálló orvosi tevékenység végzésére jogosult személlyel.

Fentiek alapján a praxisjog elidegenítésére rendelkezésre álló 6 hónap ideje alatt Hévíz Város Önkormányzatnak kell gondoskodnia, hogy a feladatellátást helyettes fogszakorvossal biztosítsa. Meg kell határozni, hogy a praxisjog elidegenítésére rendelkezésre álló 6 hónap ideje alatt az Önkormányzatok kivel kívánják megoldani a helyettesítést, illetve kit határoz meg a helyettes orvos helyetteséül.

A két orvos nevének meghatározása mindenképp szükséges, mivel a működési engedély beszerzésének feltétele a helyettes orvossal kötött szerződés becsatolása.

Fentiek alapján a Képviselő-testület az átadás-átvételi időpontot 2020. december 31-én 9 órában határozza meg, melyre a TASZII Egészségügyi Központ 1. sz. fogászati rendelőben Hévíz Város Önkormányzata és a Teréz Anya Szociális Integrált Intézmény képviselőinek jelenlétében kerül sor.

2020. január 1-től a körzet tartós helyettesítésben történő ellátását a praxisjoggal kapcsolatosan rendelkezésre álló 6 hónapos időtartam alatt Hévíz Város Önkormányzata a feladatra társult Önkormányzatokkal egyeztetve, közös álláspontot kialakítva látja el az általuk megbízott fogorvossal. A szükséges döntés előkészítő lépések megtételére felkéri az intézményvezetőt.

**A fent leírtak alapján javaslom Dr. Hubayné Dr. Hubay Ildikó Máriával történő feladat-ellátási szerződés felmondással történő megszüntetését 2020. december 31. napjával, amelyhez az ellátásban részt vevő önkormányzatok döntése is szükséges.**

A kihirdetett veszélyhelyzetre tekintettel a katasztrófavédelemről szóló 2011. évi CXXVIII. törvény 46. § (4) bekezdése alapján a képviselő-testület feladat- és hatáskörét a polgármester gyakorolja.

**Tisztelt Képviselő-testület!**

Kérem az előterjesztés megvitatását, a határozati javaslatok elfogadását. A döntésekhez egyszerű többség szükséges.

**2.**

**1.**

**Határozati javaslat**

Hévíz Város Önkormányzat Polgármestereként a 40/2020. (III. 11.) Korm. rendelettel kihirdetett veszélyhelyzetre tekintettel a katasztrófavédelemről szóló 2011. évi CXXVIII. törvény 46. § (4) bekezdése alapján a képviselő-testület feladat- és hatáskörében a következő döntést hozom:

1. Hévíz Város Önkormányzat Képviselő-testülete a Dr. Hubayné dr. Hubay Ildikó Mária egyéni vállalkozóval kötött, a Hévíz 1. sz. fogászati körzet feladatellátásra irányuló szerződést fel kívánja mondani. A feladatellátásban érintett, a szerződésben félként szereplő Felsőpáhok Község Önkormányzata, Nemesbük Község Önkormányzata, Vindornyalak Község Önkormányzatát megkeresi és felkéri, hogy tárgyalják meg az ügyet. Kéri továbbá, hogy az önkormányzatok képviselő-testületei a mellékelt felmondó jognyilatkozat aláírására a hat hónapos felmondási idő betartása miatt 2020. június 20-ig hatalmazzák fel a polgármestereket.

2. A Képviselő-testület felhatalmazza a polgármestert, a mellékelt felmondó jognyilatkozatot a feladat-ellátási szerződésben érintett összes önkormányzatok polgármestereivel együtt írja alá és gondoskodjon Dr. Hubayné Dr. Hubay Ildikó Mária egyéni vállalkozóval 2020. június 30-ig történő közléséről.

3. A Képviselő-testület felhatalmazza a polgármestert a felmondásról az eljárásban érdekeltek felek és hatóságok tájékoztatására.

**Felelős:** Papp Gábor polgármester

**Határidő:** 2020. június 28.

**2.**

**Határozati javaslat**

Hévíz Város Önkormányzat Polgármestereként a 40/2020. (III. 11.) Korm. rendelettel kihirdetett veszélyhelyzetre tekintettel a katasztrófavédelemről szóló 2011. évi CXXVIII. törvény 46. § (4) bekezdése alapján a képviselő-testület feladat- és hatáskörében a következő döntést hozom:

1. Hévíz Város Önkormányzat Képviselő-testület felhatalmazza a polgármestert, hogy a Hévíz I. sz. fogászati körzet fogászati szolgáltatói feladatok ellátására - 2021. január 1. és 2021. június 30. nap között időszakra – feladat-ellátási szerződés megkötése céljából a feladat ellátására tárgyalásokat folytasson bevonva az érintett önkormányzatok polgármestereit.

2. A feladat-ellátási szerződést terjessze képviselő-testület elé jóváhagyásra.

**Felelős:** Papp Gábor polgármester

**Határidő:** 2020. november 30.

**Melléklet**

**Dr. Hubayné Dr. Hubay Ildikó Mária**

**8790 Zalaszentgrót**

**Batthyány L. u. 38.**

**Feladat-ellátási szerződés felmondása**

**Tisztelt Fogszakorvos Asszony!**

**Hévíz  Város Önkormányzat** (székhelye: 8380 Hévíz, Kossuth Lajos u. 1., képviseli: Papp Gábor polgármester, adószám: 15734374-2-20, bankszámlaszáma: 11749039 – 15432429, statisztikai számjele: 15734374-8411-321-20),

**Felsőpáhok Község Önkormányzata** (cím: 8395 Felsőpáhok, Szent István u. 67. adószám: 15734501-1-20, törzsszám: 734509, statisztikai számjel: 15734501-8411-321-20 képviseletében eljár: Prótár Richárd Krisztián polgármester),

**Nemesbük Község Önkormányzata** (cím: 8371 Nemesbük, Petőfi u. 1. adószám: 15435831-1-20, törzsszám: 435833, statisztikai számjel: 15435831-8411-321-20, képviseletében eljár: Dr. Simotics Barnabás polgármester),

**Vindornyalak Község Önkormányzata** (cím: 8353 Vindornyalak, Bástya tér 2., adószám: 15435965-1-20, törzsszám: 4359, statisztikai számjel: 15435965-8411-321-20, képviseletében eljár: Kovács János polgármester),

Az Önkormányzatok nevében Önnel a 2002.02.04. napján kötött feladat-ellátási szerződést az önálló orvosi tevékenységről szóló 2000. évi II. tv. 2/B § (3) bekezdés *b)* pontja alapján, hat hónapos felmondási idő betartásával, 2020. december 31-ei hatállyal felmondjuk.

A felmondás indoka az, hogy Ön a rendkívül sajnálatos egészségi állapotából eredő alkalmatlansága miatt a fogszakorvosi tevékenységet nem tudja ellátni, a szerződés személyes teljesítésére nem képes. Ennek tényét a foglalkozás-egészségügyi szakellátó hely véleménye igazolja. További indok, hogy a népegészségügyi szolgálat a feladatellátást helyettesítés útján 2020. 09. 30-ig engedélyezte. E tényezők miatt Ön az önálló egészségügyi tevékenység végzésére való jogosultságát elveszítette.

A 2003. évi LXXXIV. tv. 7.§ (1) bekezdése szerint az egészségügyi dolgozó egészségügyi tevékenység végzésére akkor jogosult, ha egészségi állapota alapján az adott egészségügyi tevékenység végzésére alkalmas.

Mindezekekre tekintettel a szerződést a 2000. évi II. tv. 2/B.§ (3) bekezdés *b)* pontja alapján a (4) bekezdés szerinti hat havi felmondási határidő betartásával fel kell mondanunk.

A szerződés teljesítése során végzett tevékenységét a települések lakossága nevében köszönjük.

Hévíz, 2020. június …. .

Hévíz Város Önkormányzat Felsőpáhok Község Önkormányzat

Megbízó Megbízó

képv.: Papp Gábor Polgármester képv.: Prótár Richárd Krisztián polgármester

Nemesbük Község Önkormányzat Vindornyalak Község Önkormányzat

Megbízó Megbízó

képv. Dr. Simotics Barnabás Polgármester képv.: Kovács János Polgármester

A Felek a megállapodást az alábbi határozataikkal jóváhagyták:

Hévíz Város Önkormányzatának Képviselő-testülete ………../2020. ………… határozat

Felsőpáhok Község Önkormányzatának Képviselő-testülete ...………/2020. ………határozat

Nemesbük Község Önkormányzatának Képviselő-testülete ...………./2020. ………határozat

Vindornyalak Község Önkormányzatának Képviselő-testülete ...……./2020. ………határozat

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **ügyintéző/hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
| **TASZII**  **Varga András** | **intézményvezető** |  |  |